CELEX: 32010D0165
Language: bg
Date: 2010-03-18 00:00:00
Title: 2010/165/ЕС: Решение на Комисията от 18 март 2010 година за оттегляне на позоваването на стандарт EN ISO 4869-4: 2000 Акустика. Антифони. Част 4: Измерване на ефективното ниво на звуково налягане на антифони, покриващи ушите с устройство за затихване на звука, зависещо от нивото на звука (ISO/TR 4869-4: 1998) в съответствие с Директива 89/686/ЕИО на Съвета (нотифицирано под номер C(2010) 1599) Текст от значение за ЕИП

19.3.2010   
            
            
               BG
            
            
               Официален вестник на Европейския съюз
            
            
               L 69/20
            
         РЕШЕНИЕ НА КОМИСИЯТА
   от 18 март 2010 година
   за оттегляне на позоваването на стандарт EN ISO 4869-4: 2000 „Акустика. Антифони. Част 4: Измерване на ефективното ниво на звуково налягане на антифони, покриващи ушите с устройство за затихване на звука, зависещо от нивото на звука (ISO/TR 4869-4: 1998)“ в съответствие с Директива 89/686/ЕИО на Съвета
   (нотифицирано под номер C(2010) 1599)
   (текст от значение за ЕИП)
   (2010/165/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/686/ЕИО на Съвета от 21 декември 1989 г. относно сближаване на законодателствата на държавите-членки в областта на личните предпазни средства (ЛПС) (1), и по-специално член 6, параграф 1 от нея,
   като взе предвид становището на Постоянния комитет, учреден съгласно член 5 от Директива 98/34/ЕО на Европейския парламент и на Съвета от 22 юни 1998 г., установяваща процедура за предоставянето на информация в сферата на техническите стандарти и регламенти и правила относно услугите на информационното общество (2),
   като има предвид, че:
   
               (1)
            
            
               Европейският стандарт EN ISO 4869-4: 2000 „Акустика. Антифони. Част 4: Измерване на ефективното ниво на звуково налягане на антифони, покриващи ушите с устройство за затихване на звука, зависещо от нивото на звука (ISO/TR 4869-4: 1998)“ беше приет от Европейския комитет по стандартизация (CEN) през април 2000 г. Препратката към посочения стандарт беше публикувана за първи път в Официален вестник на Европейския съюз на 6 октомври 2005 г. (3)
               
            
         
               (2)
            
            
               Германия подаде официално възражение по отношение на стандарт EN ISO 4869-4: 2000.
            
         
               (3)
            
            
               Официалното възражение на Германия се основаваше на това, че стандарт EN ISO 4869-4: 2000 не отговаря на изискванията, посочени в приложение II към Директива 89/686/ЕИО, тъй като в метода за изпитване на антифоните, покриващи ушите, които са чувствителни към нивото на шума и които го намаляват, посочен в същия стандарт, е налице надценяване на ефективността на изпитвания антифон и резултатите не са нито представителни за експозицията на ползвателя, нито са възпроизводими.
            
         
               (4)
            
            
               След като проучи стандарт EN ISO 4869-4: 2000, Комисията установи, че стандартът не отговаря напълно на основните изисквания по отношение на безопасността и опазването на здравето, определени в раздели 1.1.2.1 и 3.5 от приложение II към Директива 89/686/ЕИО.
            
         
               (5)
            
            
               Поради тази причина позоваването на стандарт EN ISO 4869-4: 2000 следва да бъде оттеглено от списъка на хармонизираните стандарти в Официален вестник на Европейския съюз, вследствие на което съответствието с релевантните национални стандарти, транспониращи хармонизирания стандарт EN ISO 4869-4: 2000, не предполага съответствие с основните изисквания по отношение на безопасността и опазването на здравето от Директива 89/686/ЕИО,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на стандарт EN ISO 4869-4: 2000 „Акустика. Антифони. Част 4: Измерване на ефективното ниво на звуково налягане на антифони, покриващи ушите с устройство за затихване на звука, зависещо от нивото на звука (ISO/TR 4869-4: 1998)“ се оттегля от списъка на хармонизираните стандарти, публикуван в Официален вестник на Европейския съюз.
   Член 2
   Адресати на настоящото решение са държавите-членки.
   
      Съставено в Брюксел на 18 март 2010 година.
      
         
            За Комисията
         
         Antonio TAJANI
         
            Заместник-председател
         
      
   
   
      (1)  ОВ L 399, 30.12.1989 г., стр. 18.
   
      (2)  ОВ L 204, 21.7.1998 г., стр. 37.
   
      (3)  ОВ C 247, 6.10.2005 г., стр. 2.